**Дар Тоҷикистон семинар оид ба пешбурди равишҳои тағирдиҳандаи гендерӣ дар моҳидорӣ ва моҳипарварӣ баргузор мешавад**

***25 июни соли 2025, Душанбе*** – Занон дар саросари Осиёи Марказӣ ва Қафқоз дар соҳаи моҳидорӣ ва занҷираҳои арзишии моҳипарварӣ нақши муҳим мебозанд. Одатан, онҳо дар фаъолиятҳои пеш ва баъд аз ҷамъоварии ҳосил, аз қабили таъмири тӯри моҳидорӣ, коркарди моҳӣ, маркетинг ва тиҷорат машғуланд, дар ҳоле ки мардон нақши моҳидорӣ, бахусус дар обҳои назди соҳил ва амиқро ба ӯҳда мегиранд. Иштироки занон, сарфи назар аз он ки дар таъмини амнияти озуқавории хонавода ва ҷомеа муҳим аст, аксар вақт эътирофи расмӣ надорад. Моҳидорӣ одатан як шуғли мардона ҳисобида мешавад, ки бисер вақт хатарҳои баланди касбиро дар бар мегирад.

Дар Тоҷикистон занон қувваи асосии кориро дар соҳаи кишоварзӣ намояндагӣ мекунанд ва дар таъмини амнияти озуқаворӣ саҳми назаррас доранд. Бо вуҷуди ин, кори онҳо аксаран ғайрирасмӣ ва ночиз арзёбӣ гардида, бо музди кам ҷуброн карда мешавад. Дар ҳоле ки қисмати зиеди мардон аз деҳот муҳоҷират мекунанд, васеъ намудани ҳуқуқу имкониятҳои занон на танҳо барои амнияти озуқаворӣ, балки барои баланд бардоштани ҳосилнокии кишоварзӣ ва дар маҷмӯъ дастгирии рушди деҳот манфиатҳои васеъ дорад.

Ҷиҳати баррасии мушкилоти мазкур, Комиссияи минтақавӣ оид ба моҳидорӣ ва моҳипарварӣ дар Осиёи Марказӣ ва Қафқоз (CACFish) дар ҳамкорӣ бо Дафтари минтақавии Аврупо ва Осиёи Марказии Созмони озуқаворӣ ва кишоварзии Созмони Милали Муттаҳид (ФАО) ва Намояндагии ФАО дар Тоҷикистон семинари сатҳи миллиро дар шаҳри Душанбе ҷиҳати муттаҳид сохтани сиёсатмадорон ва мутахассисон бо мақсади дастгирӣ кардани тағиротҳо дар самти муносибатҳои гендерӣ дар соҳаҳои моҳидорӣ ва моҳипарварӣ ҷамъ овард.

Равишҳои тағирдиҳандаи гендерӣ стратегияҳое мебошанд, ки на танҳо дастгирии занони деҳот, балки бартараф кардани сабабҳои аслии нобаробарии гендериро тавассути ҷалби занон ва мардон барои тағир додани меъёрҳои асосӣ ва сохторҳои қудратие, ки нобаробарӣ мавҷуд аст, баррасӣ менамоянд.

Семинар ба натиҷаҳои тадқиқоти минтақавӣ оид ба масъалаҳои гендерӣ, ки аз ҷониби ФАО дар давраи солҳои 2022 ва 2024 дар кишварҳои узви CACFish, аз ҷумла Тоҷикистон гузаронида шудааст, такя мекунад. Тадқиқот оид ба мушкилот ва имкониятҳои мушаххас барои ҳамгироии масъалаҳои гендерӣ ба сиёсат ва барномаҳои моҳидорӣ ва моҳипарварӣ иттилооти саҳеҳ ва дақиқро фароҳам овард.

Иштирокчиён роххои амалии чорй намудани равишхои фарогир ва одилонаро дар фаъолияти худ кашф намуданд. Ҳадафи ин талошҳо барои ҳалли мушкилоти доимӣ, ки аз меъёрҳои амиқи иҷтимоӣ реша мегиранд ва эътирофи занон, тавонмандии иқтисодӣ ва иштироки онҳоро дар қабули қарорҳо маҳдуд месозанд, нигаронида шудаанд. Дар ҳоли бартараф нашудани чунин нобаробарӣ, номутавозунии қудрат тақвият меёбад ва ба ноаёнии занон ҳамчун фаъолони иқтисод, соҳибони дониш ва агентҳои тағирот мусоидат хоҳад кард.

Паёми калидии чорабинӣ аз он иборат аст, ки ноил шудан ба системаи устувори моҳидорӣ ва моҳипарварӣ бидуни бартараф кардани монеаҳои гендерӣ ва имкон додан ба занон барои нақши намоён ва тавонбахшӣ дар тамоми занҷираи арзиш ғайриимкон аст. Барои ноил шудан ба ин сиёсатҳои муассир ва муштарак зарур аст.

**Оид ба Комиссияи минтақавӣ оид ба моҳидорӣ ва моҳипарварӣ дар Осиёи Марказӣ ва Қафқоз (CACFish)**Комиссияи минтақавӣ оид ба моҳидорӣ ва моҳипарварӣ дар Осиёи Марказӣ ва Қафқоз (CACFish) ташкилоти минтақавӣ оид ба идоракунии моҳидорӣ мебошад, ки ба рушди устувори моҳидорӣ ва моҳипарварӣ дар Осиёи Марказӣ ва Қафқоз мусоидат мекунад. Комиссия баробарии гендериро дар барномаи фаъолияти дусолаи худ афзалият дода, як қатор тадқиқотҳоро оид ба нақшҳо, мушкилот ва саҳми занону мардон дар ин самт бахш анҷом додааст. Бо тавлиди маълумот ва мусоидат ба муколама оид ба динамикаи гендерӣ, CACFish кишварҳои узвро дар таҳияи сиёсатҳо ва амалияҳои фарогире, ки нақши занонро дар бунёди системаҳои устувори озуқавории обӣ афзоиш медиҳанд, дастгирӣ мекунад.

**Барои маълумоти бештар:**

* [Central Asian and Caucasus Regional Fisheries and Aquaculture Commission (CACFish)](https://www.fao.org/fishery/en/organization/cacfish)
* [FAO Fisheries and Aquaculture](https://www.fao.org/fishery/en)
* [FAO in Tajikistan](https://www.fao.org/countryprofiles/index/en/?iso3=tjk)

© FAO/Lalo de Almeida

© FAO/Luis Antonio Rojas